作者：柴望
词牌/韵律：阳关三叠

paragraphs: 西风吹鬓，残发早星星。
叹故国斜阳，断桥流水，荣悴本无凭。
但朝朝、才雨又晴。
人生飘聚等浮萍。
谁知桃叶，千古是离情。
正无奈、黯黯离情。
渡头烟暝，愁杀渡江人。
伤情处，送君且待江头月，人共月、千里难并。
笳鼓发，戍云平。
此夜思君，肠断不禁。
尽思君送君。
立尽江头月，奈此去、君出阳关，纵有明月，无酒酌故人。
奈此去、君出阳关，明朝无故人。